**LIETOŠANAS INSTRUKCIJA: INFORMĀCIJA LIETOTĀJAM**

**Subutex 8 mg tabletes lietošanai zem mēles**

*Buprenorphinum*

**Pirms zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

* Saglabājiet šo instrukciju! Iespējams, ka vēlāk to vajadzēs pārlasīt.
* Ja Jums rodas jebkādi jautājumi, vaicājiet ārstam vai farmaceitam.
* Šīs zāles ir parakstītas tikai Jums. Nedodiet tās citiem. Tās var nodarīt ļaunumu pat tad, ja šiem cilvēkiem ir līdzīgas slimības pazīmes.
* Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.

**Šajā instrukcijā varat uzzināt**:

1. Kas ir Subutex un kādam nolūkam to lieto
2. Kas Jums jāzina pirms Subutex lietošanas
3. Kā lietot Subutex
4. Iespējamās blakusparādības
5. Kā uzglabāt Subutex
6. Iepakojuma saturs un cita informācija

**1. KAS IR SUBUTEX UN KĀDAM NOLŪKAM TO LIETO**

Šīs zāles lieto, lai ārstētu atkarību no opioīdiem.

Subutex lieto, lai ārstētu atkarību no opiātiem (narkotikām). Subutex ir medicīniskas, sociālas un psiholoģiskas ārstēšanas programmas daļa pacientiem, kuri ir piekrituši ārstēt atkarību no opioīdiem.

Subutex tabletes lietošanai zem mēles paredzētas lietošanai pieaugušajiem un pusaudžiem no 15 gadu vecuma.

**2. KAS JUMS JĀZINA PIRMS SUBUTEX LIETOŠANAS**

**Nelietojiet Subutex šādos gadījumos:**

* ja Jums ir alerģija pret buprenorfīnu vai kādu citu (6. punktā minēto) Subutex sastāvdaļu;
* ja Jūs esat jaunāks par 15 gadiem;
* ja Jums ir nopietni elpošanas traucējumi;
* ja Jums ir nopietni aknu darbības traucējumi;
* ja Jums ir alkohola izraisītaintoksikācija vai *delirium tremens* (alkohola izraisīti drebuļi, svīšana, trauksme, apjukums vai halucinācijas);
* ja Jūs lietojat metadonu;
* ja Jūs lietojat (3. klases) opioīdu grupas pretsāpju līdzekļus;
* ja Jūs lietojat naltreksonu;
* ja Jūs lietojat nalmefēnu.

**Brīdinājumi un piesardzība lietošanā**

Pirms Subutex lietošanas konsultējieties ar ārstu vai farmaceitu.

Pastāstiet ārstam:

* ja Jums ir astma vai citi elpošanas traucējumi;
* ja Jums ir jebkāda aknu slimība, piemēram, hepatīts;
* ja Jums ir pazemināts asinsspiediens;
* ja Jums nesen ir bijusi galvas trauma vai smadzeņu slimība;
* ja Jums ir urīnizvades sistēmas traucējumi (it īpaši, ja tie ir saistīti ar palielinātu priekšdziedzeri vīriešiem);
* ja Jums ir jebkāda veida nieru slimība;
* ja Jums ir problēmas ar vairogdziedzeri;
* ja Jums ir virsnieru garozas hormonu trūkums (piemēram, Adisona slimība);
* ja Jums ir žultsceļu darbības traucējumi;
* ja Jums ir depresija vai cits stāvoklis, ko ārstē ar antidepresantiem. Šo zāļu lietošana kopā ar Subutex var izraisīt serotonīna sindromu, kas ir potenciāli dzīvībai bīstams stāvoklis (skatīt “Citas zāles un Subutex”).

**Svarīga informācija, kas jāņem vērā:**

* **Nepareiza un ļaunprātīga lietošana**

Šīs zāles var būt mērķis cilvēkiem, kuri ļaunprātīgi lieto recepšu zāles, tāpēc tās ir jāglabā drošā vietā, lai pasargātu no nozagšanas. **Nedodiet šīs zāles nevienam citam.** Tās citiem var izraisīt nāvi vai var radīt cita veida kaitējumu.

* **Elpošanas traucējumi**

Daži cilvēki ir miruši no elpošanas mazspējas (nespējas elpot) nepareizas šo zāļu lietošanas dēļ vai tādēļ, ka lietojuši tās kopā ar citiem centrālo nervu sistēmu nomācošiem līdzekļiem, piemēram, alkoholu, benzodiazepīniem (trankvilizatoriem) vai citiem opioīdiem.

* **Ar miegu saistīti elpošanas traucējumi**

Subutex var izraisīt ar miegu saistītus elpošanas traucējumus, piemēram, miega apnoju (elpošanas pauzes miega laikā) un ar miegu saistītu hipoksēmiju (zems skābekļa līmenis asinīs). Simptomi var būt elpošanas pauzes miega laikā, pamošanās naktī elpas trūkuma dēļ, grūtības uzturēt miegu vai pārmērīga miegainība dienas laikā. Ja Jūs vai cita persona novēro šos simptomus, sazinieties ar ārstu. Ārsts var apsvērt devas samazināšanu.

* **Atkarība**

Šīs zāles var izraisīt farmakoloģisku (zāļu) atkarību.

* **Atcelšanas simptomi**

Šīs zāles var izraisīt zāļu lietošanas atcelšanas (abstinences) simptomus, ja Jūs lietojat tās mazāk nekā sešas stundas pēc īsas darbības opioīda (piemēram, morfīna, heroīna vai līdzīgu vielu) lietošanas vai mazāk nekā 24 stundas pēc ilgstošas darbības opioīda, piemēram, metadona, lietošanas.

Subutex var izraisīt zāļu lietošanas atcelšanas simptomus arī tad, ja Jūs to pārtraucat lietot pēkšņi.

* **Aknu bojājumi**

Ir ziņots par aknu bojājumiem pēc Subutex lietošanas, īpaši, ja šīs zāles lietotas nepareizi intravenozi vai lielā devā. To var izraisīt arī specifiskas situācijas, piemēram, vīrusinfekcija (B vīrushepatīts vai C vīrushepatīts), alkohola lietošana lielā daudzumā, anoreksija vai arī citu zāļu, kas var ietekmēt Jūsu aknas, lietošana (skatīt 4. punktu).

Ārsts var nozīmēt veikt regulāras asins analīzes, lai novērotu aknu darbību.

Pirms Subutex terapijas uzsākšanas pastāstiet ārstam, ja Jums ir aknu darbības traucējumi.

* **Miegainība**

Šīs zāles var izraisīt miegainību, ko var pastiprināt alkohols vai trauksmi mazinošas zāles.

* **Veselības stāvokļu, kas nav saistīti ar atkarību, diagnostika**

Šīs zāles var maskēt sāpju simptomus, kuri varētu palīdzēt noteikt diagnozi dažu slimību gadījumā. Neaizmirstiet pastāstīt ārstam, ka Jūs lietojat šīs zāles.

* **Asinsspiediens**

Šīs zāles var izraisīt pēkšņu asinsspiediena pazemināšanos, izraisot reiboni, ja Jūs pārāk strauji pieceļaties stāvus no sēdus vai guļus stāvokļa.

It īpaši terapijas sākumā ieteicams nozīmēt un izsniegt šīs zāles īsam lietošanas periodam.

**Citas zāles un Subutex**

Pastāstiet ārstam vai farmaceitam par visām zālēm, kuras lietojat, esat lietojis pēdējā laikā vai varētu lietot.

**Nelietojiet Subutex**, ja Jūs lietojat:

* metadonu;
* opioīdos pretsāpju līdzekļus (III klases pretsāpju līdzekļus);
* naltreksonu;
* nalmefēnu.

Dažu zāļu lietošana vienlaicīgi ar Subutex **nav ieteicama**:

* tramadols, kodeīns, dihidrokodeīns (II klases pretsāpju līdzekļi);
* etilmorfīns;
* alkohols un zāles, kas satur alkoholu.

Dažas zāles var pastiprināt Subutex izraisītās blakusparādības un dažkārt izraisīt ļoti nopietnas reakcijas. Subutex lietošanas laikā nelietojiet citas zāles, pirms tam nekonsultējoties ar ārstu, it īpaši sekojošas zāles:

* benzodiazepīnus (lieto trauksmes vai miega traucējumu ārstēšanai), piemēram, diazepāms temazepāms, alprazolāms. Vienlaicīga Subutex lietošana ar sedatīviem līdzekļiem, piemēram, benzodiazepīniem vai līdzīgām zālēm, var palielināt miegainības, apgrūtinātas elpošanas (elpošanas nomākuma), komas risku, un tas var būt dzīvībai bīstami. Šī iemesla dēļ, vienlaicīgu lietošanu drīkst apsvērt vienīgi gadījumos, kad nepastāv citas terapijas iespējas. Neskatoties uz to, ja ārsts ir nozīmējis Subutex lietošanu vienlaicīgi ar sedatīviem līdzekļiem, ārstam jāierobežo vienlaicīgas terapijas devas un ilgums. Pastāstiet ārstam par visiem sedatīvajiem līdzekļiem, kurus Jūs lietojat, un rūpīgi ievērojiet ārsta sniegtos norādījumus par lietojamajām devām. Var būt lietderīgi pastāstīt draugiem vai tuviniekiem, lai viņi uzmana iepriekš minētos simptomus. Novērojot šos simptomus, konsultējieties ar ārstu;
* citas zāles, kas var Jums izraisīt miegainību un kuras lieto, lai ārstētu tādas slimības, kā, piemēram, trauksmi, bezmiegu, krampjus, sāpes. Šāda veida zāles samazinās Jūsu uzmanības līmeni, apgrūtinot transportlīdzekļu vadīšanu vai mehānismu apkalpošanu. Tās var arī izraisīt centrālās nervu sistēmas nomākumu, kas ir ļoti nopietns stāvoklis, un šo zāļu lietošana rūpīgi jāuzrauga ārstam. Zemāk ir minēti šāda veida zāļu piemēri:
* citi opioīdu grupas līdzekļi, noteikti pretsāpju un pretklepus līdzekļi;
* antidepresanti (lieto depresijas ārstēšanai), piemēram, izokarboksazīds un valproāts;
* sedatīvi H1 receptoru antagonisti (lieto alerģisku reakciju ārstēšanai), piemēram, difenhidramīns un hlorfenamīns;
* barbiturāti (lieto, lai izraisītu miegainību vai sedāciju), piemēram, fenobarbitāls vai hloralhidrāts;
* antidepresantus, piemēram, moklobemīdu, tranilcipromīnu, citaloprāmu, escitaloprāmu, fluoksetīnu, fluvoksamīnu, paroksetīnu, sertralīnu, duloksetīnu, venlafaksīnu, amitriptilīnu, doksepīnu vai trimipramīnu. Šīs zāles var mijiedarboties ar Subutex, un Jums var rasties tādi simptomi kā neapzinātas, ritmiskas muskuļu kontrakcijas, arī to muskuļu, kas kontrolē acu kustības, uzbudinājums, halucinācijas, koma, pārmērīga svīšana, trīce, pastiprināti refleksi, paaugstināts muskuļu sasprindzinājums, ķermeņa temperatūra virs 38°C. Ja Jums rodas šādi simptomi, konsultējieties ar ārstu;
* klonidīns (lieto paaugstināta asinsspiediena ārstēšanai);
* antiretrovirālie līdzekļi (lieto AIDS ārstēšanai), piemēram, ritonavīrs, nelfinavīrs, indinavīrs;
* daži pretsēnīšu līdzekļi (lieto sēnīšu infekciju ārstēšanai), piemēram, ketokonazols, itrakonazols, vorikonazols vai posakonazols, un specifiski antibiotiskie līdzekļi (makrolīdu grupas).

Dažas zāles var pavājināt Subutex iedarbību tāpēc, lietojot tās vienlaicīgi ar Subutex, jāievēro piesardzība. Tās ir:

* zāles epilepsijas ārstēšanai (piemēram, karbamazepīns, fenobarbitāls un fenitoīns);
* zāles tuberkulozes ārstēšanai (rifampicīns).

Lietojot iepriekš minētās zāles vienlaicīgi ar Subutex, ārstam Jūs rūpīgi jānovēro un dažos gadījumos ārstam var būt jāpielāgo lietojamā deva.

Pastāstiet ārstam vai farmaceitam par visām zālēm, kuras lietojat vai esat lietojis pēdējā laikā, tajā skaitā zāles, kas pieejamas bez receptes.

**Subutex** **kopā ar uzturu, dzērienu un alkoholu**

Subutex lietošana kopā ar alkoholiskajiem dzērieniem var pastiprināt miegainību un palielināt elpošanas mazspējas risku. Subutex lietošanas laikā **nelietojiet alkoholiskus dzērienus vai nelietojiet zāles, kas satur alkoholu.**

Tableti nedrīkst norīt, ne arī ēst un dzert, kamēr tablete nav pilnīgi izšķīdusi.

**Grūtniecība, barošana ar krūti un fertilitāte**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība, arī plānojat grūtniecību, pirms šo zāļu lietošanas konsultējieties ar ārstu vai farmaceitu.

Buprenorfīnu drīkst lietot grūtnieces. Lietojot grūtniecības laikā, it īpaši grūtniecības beigās, zāles, kas līdzīgas Subutex, var izraisīt zāļu lietošanas atcelšanas simptomus, tajā skaitā elpošanas traucējumus zīdainim. Šie simptomi var rasties vairākas dienas pēc dzemdībām.

Pirms barot bērnu ar krūti, konsultējieties ar ārstu: viņš izvērtēs Jūsu individuālos riska faktorus un pateiks, vai Jūs šo zāļu lietošanas laikā drīkstat barot bērnu ar krūti.

**Transportlīdzekļu vadīšana un mehānismu apkalpošana**

Subutex var izraisīt miegainību, reiboni un domāšanas traucējumus. Tas var biežāk notikt pirmajās ārstēšanas nedēļās, vai arī kad tiek mainīta Jūsu deva, bet var notikt arī, ja Subutex lietošanas laikā lietojat alkoholu vai citas nomierinošas zāles. Nevadiet transportlīdzekli, neapkalpojiet ierīces vai mehānismus, neveiciet bīstamus darbus, kamēr neesat sapratis, kā šīs zāles Jūs ietekmē.

Vaicājiet padomu ārstam vai farmaceitam.

Sportistiem jāzina, ka šīs zāles tās aktīvās vielas dēļ var uzrādīt pozitīvu dopinga testa rezultātu.

**Subutex satur laktozi un nātriju**

Subutex satur laktozi. Ja ārsts ir teicis, ka Jums ir kāda cukura nepanesība, pirms lietojat šīs zāles, konsultējieties ar ārstu.

Zāles satur mazāk par 1 mmol nātrija (23 mg) katrā tabletē, - būtībā tās ir “nātriju nesaturošas”.

**3. KĀ LIETOT SUBUTEX**

Ārstēšanas uzsākšana

Ieteicamā sākuma deva pieaugušajiem un pusaudžiem, kuri vecāki par 15 gadiem, ir 2 līdz 4 mg Subutex. Atkarībā no Jūsu vajadzībām, 1. dienā var papildus lietot 2 līdz 4 mg Subutex.

Pirms pirmās Subutex devas lietošanas ir jābūt skaidrām atcelšanas pazīmēm. Jūsu pirmās Subutex devas lietošanas laiku noteiks ārsta novērtējums par Jūsu gatavību ārstēšanai.

* Subutex terapijas uzsākšana, ja ir atkarība no heroīna

Ja Jums ir atkarība no heroīna vai īsas darbības opioīda, Jūsu pirmā Subutex deva ir jālieto, kad parādās atcelšanas pazīmes, bet ne agrāk kā 6 stundas pēc pēdējās opioīdu lietošanas reizes.

* Subutex terapijas uzsākšana, ja ir atkarība no metadona

Ja Jūs lietojat metadonu vai ilgstošas darbības opioīdu, pirms Subutex terapijas uzsākšanas ideālā variantā metadona deva ir jāsamazina zem 30 mg dienā. Pirmo Subutex devu drīkst lietot tikai pēc atcelšanas pazīmju parādīšanās, bet ne ātrāk kā 24 stundas pēc pēdējās metadona lietošanas reizes.

Subutex lietošana

Lietošana zem mēles ir vienīgais efektīvais šo zāļu lietošanas veids.

* Devu lietojiet vienu reizi dienā, paliekot tabletes zem mēles.
* Turiet tabletes zem mēles, līdz tās pilnīgi izšķīdušas. Tas var ilgt 5‑10 minūtes.
* Nesakošļājiet vai nenorijiet tabletes, jo tādējādi zāles var neiedarboties, un Jums var rasties atcelšanas simptomi. Neēdiet un nedzeriet neko, līdz tabletes nav pilnīgi izšķīdušas.

Devas pielāgošana un uzturošā terapija

Nākamajās dienās pēc ārstēšanas uzsākšanas ārsts var palielināt Subutex devu atkarībā no Jūsu vajadzībām. Ja Jums šķiet, ka Subutex iedarbība ir par stipru vai vāju, konsultējieties ar ārstu vai farmaceitu. Maksimālā dienas deva ir 24 mg.

Sekmīgas ārstēšanas gadījumā pēc kāda laika Jūs varat vienoties ar ārstu par pakāpenisku devas samazināšanu līdz mazākajai balstdevai.

Ārstēšanas pārtraukšana

Terapijas ilgumu ārsts noteiks individuāli.

Kad kādu laiku ārstēšana bijusi veiksmīga, ārsts var pakāpeniski samazināt devu līdz mazākai balstdevai. Atkarībā no Jūsu stāvokļa, rūpīgā medicīniskā uzraudzībā var turpināt samazināt Subutex devu, līdz beidzot pārtraukt tā lietošanu.

Nemainiet ārstēšanu un nepārtrauciet to bez ārstējošā ārsta piekrišanas.

Ārstēšanas efektivitāte ir atkarīga no:

* devas;
* apvienojuma ar medicīnisku, psiholoģisku un sociālu ārstēšanu.

Ja Jums liekas, ka Subutex iedarbība ir par stipru vai par vāju, konsultējieties ar ārstu vai farmaceitu.

**Ja Jūs esat lietojis Subutex vairāk nekā noteikts**

Buprenorfīna pārdozēšanas gadījumā nepieciešama neatliekama medicīniska ārstēšana slimnīcā.

Nekavējoties konsultējieties ar ārstu vai veselības aprūpes speciālistu.

**Ja Jūs esat aizmirsis lietot Subutex**

Nekavējoties pastāstiet ārstam, ja Jūs esat izlaidis devu. Nelietojiet dubultu devu, lai aizvietotu aizmirsto devu.

**Ja Jūs pārtraucat lietot Subutex**

Nekādā veidā nemainiet vai nepārtrauciet ārstēšanu bez ārstējošā ārsta piekrišanas. Pēkšņa ārstēšanas pārtraukšana var izraisīt atcelšanas simptomus.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**Kā izņemt tableti no blistera:**





1- Atdaliet no blistera vienu šūniņu pa punktoto līniju.

**1**



2- Lai izņemtu tableti, noplēsiet aizmugurējo pārklājuma kārtiņu bultiņas virzienā sākot no stūra.

**2**

Iznīciniet tabletes no bojātas blistera šūniņas.

**4. IESPĒJAMĀS BLAKUSPARĀDĪBAS**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Nekavējoties pastāstiet ārstam vai nekavējoties meklējiet medicīnisko palīdzību, ja Jums rodas:

* sejas, lūpu, mēles vai rīkles pietūkums, kas var radīt grūtības norīt vai elpot, smaga nātrene. Tās var būt dzīvību apdraudošas alerģiskas reakcijas pazīmes.

Pastāstiet ārstam nekavējoties arī tad, ja Jums rodas:

* stiprs nogurums, nieze ar dzeltenīgas nokrāsas ādu vai acīm. Tie var būt aknu bojājuma simptomi.

Saistībā ar buprenorfīna lietošanu ziņots par sekojošām blakusparādībām, izmantojot sekojošu sadalījuma klasifikāciju:

* Ļoti bieži (var ietekmēt vairāk nekā 1 cilvēku no 10);
* Bieži (var ietekmēt 1 līdz 10 cilvēkus no 100);
* Retāk (var ietekmēt 1 līdz 10 cilvēkus no 1000);
* Reti (var ietekmēt 1 līdz 10 cilvēkus no 10000);
* Ļoti reti (var ietekmēt mazāk nekā 1 cilvēku no 10000);
* Nav zināmi (sastopamības biežumu nevar noteikt pēc pieejamiem datiem).

*Ļoti biežas blakusparādības:*

* infekcija;
* bezmiegs (nespēja gulēt);
* galvassāpes;
* slikta dūša;
* sāpes vēderā;
* svīšana;
* zāļu lietošanas atcelšanas sindroms.

*Biežas blakusparādības:*

* faringīts (kakla iekaisums);
* uzbudinājums;
* trauksme;
* nervozitāte;
* migrēna;
* parestēzija (tirpas);
* miegainība;
* ģībonis;
* vertigo (reibonis);
* hiperkinēzija (pārmērīga aktivitāte);
* strauji pazemināts asinsspiediens, pieceļoties stāvus no sēdus vai guļus pozīcijas;
* dispnoja (apgrūtināta elpošana);
* aizcietējums;
* vemšana;
* muskuļu spazmas;
* sāpīgas menstruācijas;
* balti izdalījumi no maksts;
* nogurums.

*Retas blakusparādības:*

* halucinācijas;
* elpošanas nomākums (izteikti apgrūtināta elpošana).

*Sastopamības biežums nav zināms:*

* zāļu lietošanas atcelšanas sindroms jaundzimušajiem;
* paaugstinātas jutības reakcijas, piemēram, izsitumi, nātrene, nieze;
* smagas paaugstinātas jutības reakcijas, piemēram, bronhospazmas (pēkšņa muskuļu saraušanās bronhos), elpošanas nomākums, sejas, lūpu, mēles vai/un rīkles pietūkums, kas var būt dzīvību apdraudošas alerģiskas reakcijas pazīmes;
* aknu darbības traucējumi ar vai bez dzeltes.

Visi opioīdi var izraisīt sekojošas papildus blakusparādības: krampjus, miozi (acu zīlīšu sašaurināšanās), apziņas stāvokļa izmaiņas.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši Zāļu valsts aģentūrai, Jersikas ielā 15, Rīgā, LV 1003. Tīmekļa vietne: [www.zva.gov.lv](http://www.zva.gov.lv)

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. KĀ UZGLABĀT SUBUTEX**

Uzglabāt šīs zāles bērniem neredzamā un nepieejamā vietā.

Uzglabāt temperatūrā līdz 30°C.

Uzglabāt oriģinālā iepakojumā, lai pasargātu no mitruma.

Nelietot šīs zāles pēc derīguma termiņa beigām, kas norādīts uz kartona kastītes pēc “EXP”. Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. IEPAKOJUMA SATURS UN CITA INFORMĀCIJA**

**Ko Subutex satur**

* Aktīvā viela ir buprenorfīna hidrohlorīds.

Katra 8 mg tablete lietošanai zem mēles satur 8 mg buprenorfīna (buprenorfīna hidrohlorīda veidā).

* Citas sastāvdaļas ir laktozes monohidrāts, mannīts, kukurūzas ciete, povidons K30, citronskābe, nātrija citrāts un magnija stearāts.

**Subutex ārējais izskats un iepakojums**

Baltas, ovālas, plakanas tabletes lietošanai zem mēles, kas iepakotas dozējamu vienību blisteros pa 7 tabletēm.

**Primārā iepakojuma tulkojums**

SUBUTEX

Indivior Europe Limited

8 mg

Sērija (Lot)

Derīgs līdz (EXP)

**Reģistrācijas apliecības īpašnieks un ražotājs**

Indivior Europe Limited, 27 Windsor Place, Dublin 2, D02 DK44, Īrija

**Šī lietošanas instrukcija pēdējo reizi pārskatīta 11/2021.**